Oq uy Asadni Suriyada kimyoviy qurol qo‘llashda aybladi

Suriyada kimyoviy quroldan foydalangan holda hujumning amalga oshirilishi Bashar Asadning prezident sifatida «vahshiylik va berahmlik bilan» siyosat yuritishini ko‘rsatadi. Reuters agentligi AQSh davlat kotibi Reks Tillerson bayonotidan shunday iqtibos keltirmoqda.
Uning qo‘shimcha qilishicha, Asadni himoya qilayotganlar, «xususan, Rossiya va Eron» Asadga yoki uning niyatlari borasida xomxyolga berilmasligi kerak. 
«O‘z xalqiga hujum qilish uchun kimyoviy quroldan foydalanganlar insoniylik axloqiga zid harakat qilgan bo‘ladi va javob berishi kerak», — degan Tillerson. 
Avvalroq, Suriya armiyasi Idlib viloyatida kimyo qurolini qo‘llaganini rad etgan edi. Ushbu kimyoviy xuruj oqibatida o‘nlab kishilar halok bo‘lgani aytilmoqda.